**Obrazloženje**

Zagrebačka strategija za zaštitu od nasilja u obitelji za razdoblje od 2023. do 2025. (u daljnjem tekstu: Zagrebačka strategija) donosi se na temelju članka 41. točke 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 **–** pročišćeni tekst i 16/22) kojim je propisano da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

Zagrebačka strategija nadovezuje se na provedbu strateških dokumenata na ovom području u razdobljima 2008. - 2010., 2011. - 2016. i 2018. - 2022. s ciljemosiguranja kontinuiteta u provedbi mjera i aktivnosti zaštite i prevencije nasilja te daljnjeg cjelovitog i sustavnog pristupa ovom području i suradnju nadležnih tijela i službi koje su od značaja za prevenciju, suzbijanje i pomoć žrtvama nasilja u obitelji.

Zagrebačka strategija se sastoji od šest područja djelovanja sa zadanim mjerama i aktivnostima koje se planiraju provesti, nositeljima i suradnicima u provedbi, razdobljima provedbe te pokazateljima uspješnosti.

Financijska sredstva za provedbu mjera i aktivnosti prikazivat će se godišnjim planovima, a koje će donijeti gradonačelnik Grada Zagreba na prijedlog Gradskog ureda za socijalnu zaštitu, zdravstvo, branitelje i osobe s invaliditetom u suradnji s drugim nadležnim gradskim upravnim tijelima i Povjerenstvom za zaštitu od nasilja u obitelji (Službeni glasnik Grada Zagreba 12/22).

Temeljem Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Zagrebačke strategije provodi se internetsko savjetovanje od 24. studenoga do 24. prosinca 2022.

Slijedom navedenoga, predlaže se donošenje Zagrebačke strategije kao u predloženom tekstu.